Hipatia wa Aleksandria (370 - 415) alikuwa mtaalamu wa kike wa hisabati, astronomia na falsafa nchini Misri. Alikuwa kati ya wanawake wa kwanza waliotambuliwa kuwa mtaalamu katika hisabati, falsafa, na astronomia (elimu ya anga na nyota). Alikuwa kati ya viongozi wa harakati ya Uplatoni Mpya katika falsafa iliyopanua mafundisho ya mwanafalsafa Plato wa Ugiriki ya Kale. Aliuawa na kundi la Wakristo wenye itikadi kali wakati wa vurugu ya kidini na ya kisiasa jijini Aleksandria. Hipatia alizaliwa huko Aleksandria, wakati ule mji mkubwa wa Misri. Wakati wa Hipatia, Aleksandria ilikuwa na kimoja kati ya vyuo bora duniani pamoja na maktaba mashuhuri ya Aleksandria. Baba yake alikuwa mwanahisabati Theon anayekumbukwa kwa masahihisho ya muswada wa Euklides na maelezo juu ya Ptolemaio. Kwa kipindi fulani alikuwa pia mkuu wa chuo cha Aleksandria. Hipatia alianza kufundisha fani zake alipokuwa na umri wa miaka michache juu ya 20. Ustadi wa Hipatia ulikuwa maarufu alikuwa na wanafunzi kutoka pande mbalimbali za Dola la Roma. Alitoa mihadhara nyumbani kwake, chuoni na pia hadharani. Alifundisha juu ya astronomia, hisabati na falsafa. Aliandika vitabu kadhaa juu ya hisabati, alihariri pia muswada wa Almagesti ya Ptolemaio.